b"\n_START_ARTICLE_\nTangueros del norte\n_START_PARAGRAPH_\nTangueros del norte er et \xc2\xaborquesta t\xc3\xadpica\xc2\xbb i den argentinske konserttango-stilen. Orkesteret, som best\xc3\xa5r av \xc3\xa5tte personer, s\xc3\xa5 dagens lys i 2003 og er det f\xc3\xb8rste av sitt slag i Norge. Tangueros del Norte \xc3\xb8nsker \xc3\xa5 ivareta den fantastiske argentinske musikktradisjonen, og \xc3\xa5 formidle den til et bredt publikum.\n_START_SECTION_\nOrquesta t\xc3\xadpica\n_START_PARAGRAPH_\nEn sv\xc3\xa6rt vanlig besetning for tangomusikk p\xc3\xa5 1920- og 1930-tallet i Rio de la Plata-omr\xc3\xa5det (hovedsakelig i Buenos Aires og Montevideo). Besetningen best\xc3\xa5r av bandoneongruppe (3-6), tilsvarende fiolingruppe (3-6), piano, kontrabass og av og til ogs\xc3\xa5 cello og/eller bratsj. \xc2\xabT\xc3\xadpica\xc2\xbb-besetningen ble som oftest brukt til \xc3\xa5 akkompagnere dansere og kan s\xc3\xa5ledes sammenlignes med swing-orkesteret fra samme tid i USA. Den typiske \xc2\xabt\xc3\xadpica\xc2\xbb-besetningen er, ironisk nok, sv\xc3\xa6rt sjelden \xc3\xa5 finne i Europa, da bandoneonister er en minoritetsgruppe der. Bandoneonene er ofte heller representert av trekkspillere, og da som regel i kvintetter eller andre sm\xc3\xa5 besetninger. I senere tid har mange t\xc3\xadpicaorkestre adaptert Astor Piazzollas mer avantgardistiske, kunstmusikalske stil, der den mer komplekse musikken gj\xc3\xb8r at dansing sjelden forekommer p\xc3\xa5 konserter. Tangueros del Norte spiller i denne s\xc3\xa5kalte \xc2\xabkonsert-tango\xc2\xbb-stilen.\n_START_SECTION_\nHistorien bak orkesteret\n_START_PARAGRAPH_\nTangueros del Norte ble dannet ved Trondheim kommunale kulturskole i 2003 av bandoneonist og trekkspiller K\xc3\xa5re Jostein Simonsen kjent fra Trondheimsgruppa Tango Concertino. Simonsen dannet nordens eneste undervisningstilbud p\xc3\xa5 bandoneon, etter \xc3\xa5 ha g\xc3\xa5tt i l\xc3\xa6re hos Juan Jos\xc3\xa9 Mosalini i Paris. Kort tid etter dette ble Tangueros del Norte dannet. Gruppa var da det eneste \xc2\xaborquesta t\xc3\xadpica\xc2\xbb i Norden, dette p\xc3\xa5 grunn av gruppas besetning p\xc3\xa5 tre bandoneon, tre fioliner, piano og kontrabass.\n_START_SECTION_\nMer om orkesteret\n_START_PARAGRAPH_\nI l\xc3\xb8pet 5 \xc3\xa5r har Tangueros del Norte deltatt p\xc3\xa5 omtrent 80 konserter, deriblant holdt en rekke egne konserter, samt deltatt p\xc3\xa5 ulike arrangementer og festivaler. Av disse kan nevnes Kjempesjansen og Godt Musikk\xc3\xa5r p\xc3\xa5 NRK, Olavsfestdagene, fem ganger p\xc3\xa5 Latinfestivalen i Trondheim, opptredener i Olavshallen, Trondheim, blant annet i forbindelse med konfirmasjoner og en minnekonsert for flomofre, Smeltedigelen Kulturfestival i Mo i Rana, samt en rekke st\xc3\xb8rre og mindre konferanser og andre arrangementer b\xc3\xa5de i og utenfor Trondheim. Tangueros har i tillegg v\xc3\xa6rt p\xc3\xa5 studietur til Argentina to ganger og holdt konserter b\xc3\xa5de i Buenos Aires og Rosario. Ensemblet har ogs\xc3\xa5 holdt konserter i Odense, Danmark og Darmstadt, Tyskland. Orkesteret har mottatt en rekke priser og stipender, blant annet Sparebank 1's T\xc3\x86L-stipend, Norsk Tipping og Norsk Kulturskoler\xc3\xa5ds Dr\xc3\xb8mmestipend 2004, kulturstipend fra Adresseavisen 2005 og Trondheim kommunes ungdomsstipend 2005. I tillegg til dette har Tangueros holdt konsert p\xc3\xa5 Kosmorama Internasjonale Filmfestival i forbindelse med visningen av dokumentarfilmen Lidenskapens skole. Filmen er laget av Mari Lunden Nilsen og dokumenterer orkesterets f\xc3\xb8rste m\xc3\xb8te med tangoen i Buenos Aires i 2005."